钦定古今图书集成/明伦汇编/官常典/第210卷 > 程异
## 钦定古今图书集成/明伦汇编/官常典/第210卷 > 程异

按《唐书》本传，“异字师举，京兆长安人。居乡，以孝称。第
明经，再补郑尉。精吏治，为叔文所引，繇监察御史为
盐铁、扬子院留后。叔文败，贬郴州司马。李巽领盐铁，
荐异心计可任，请拔擢用之。乃授侍御史，复为扬子
留后，稍迁淮南等道两税使。异起退废，能厉己竭节，
悉矫革征利旧弊。入迁累卫尉卿、盐铁转运副使。方”
讨蔡异，使江表调财用，因行谕诸帅府以羡赢贡。故
异所至不剥下，不加敛，经用以饶。遂兼御史大夫，为
盐铁使。元和十三年，以工部侍郎同中书门下平章
事，犹领盐铁。异以钱谷奋而至宰相，自以非人望，久
不敢当印秉笔。明年，西北军政不治，议置巡边使。宪
宗问“孰可者”，乃自请行。会卒，赠尚书左仆射，谥曰恭。
身殁，官第无留赀，世重其廉云。